A BIZOTTSÁG HATÁROZATA
(2004. július 1.)
a kedvtelésből tartott állatok nem kereskedelmi célú mozgására vonatkozó állat-egészségügyi követelményekről szóló 998/2003/EK rendelet végrehajtására irányuló átmeneti intézkedés meghozataláról
(az értesítés a B(2004) 2365. számú dokumentummal történt)
(EGT vonatkozású szöveg)
(2004/539/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Parlament és a Tanács a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EG (1) tanácsi irányelv módosításáról szóló, 2003. május 26-i 988/2003/EK rendeletére és különösen annak 21. cikkére,
mivel:
(1)
A kedvtelésből tartott állatok nem kereskedelmi célú mozgására vonatkozó állat-egészségügyi feltételeket meghatározó 998/2003/EK rendelet 2004. július 3-tól lép életbe.
(2)
Azoknak az intézkedéseknek ellenére, amelyeket azért fogadtak el, hogy megkönnyítsék az átmenetet a jelenlegi feltételekről a 988/2003/EK rendeletben foglaltakra, annak végrehajtása szükségessé teszi különösen az útlevélokmányok rendelkezésre állását az összes állategészségügyi hivatalban, új behozatali igazolás kiadását a harmadik országokból való belépéshez és a 998/2003/EK rendelet II. mellékletének C részében nem felsorolt harmadik országokból származó állatok utólagos oltási vizsgálatát.
(3)
Úgy tűnik, hogy a tagállamok erőfeszítései ellenére néhány bizonytalanság fennmaradt az említett feltételekkel kapcsolatban, különösen figyelembe véve azoknak az embereknek jelentős számát, akik kedvtelésből tartott állataikkal szándékoznak utazni ebben az időszakban nyári szabadságukra. Ennek következtében a kedvtelésből tartott állatok mozgásának éves csúcsa számos adminisztratív nehézséget eredményezhet.
(4)
Ezért tanácsos szükség esetén elegendő időtartamra fenntartani a jelenleg érvényes nemzeti feltételek alkalmazását. Ennek következményeként ebben az időszakban a mozgásokat vagy a 998/2003/EK rendelettel vagy a 2004. július 3. előtt hatályos nemzeti rendelkezésekkel összhangban kell engedélyezni. Ennek megfelelően a 2004/301/EK bizottsági határozat által lehetővé tett eltérést a 2003/803/EK (2) és a 2004/203/EK (3) bizottsági határozattól a kutyák, macskák és vadászgörények nem kereskedelmi mozgásánál használt igazolási és útlevél nyomtatványok vonatkozásában meg kell hosszabbítani.
(5)
Az ebben a határozatban foglalt intézkedések összhangban állnak az Élelmiszerlánc és Állategészségügyi Állandó Bizottság véleményével.
ELFOGADTA EZT A HATÁROZATOT:
1. cikk
A 998/2003/EK rendelet 25. cikkének sérelme nélkül, a tagállamok 2004. október 1-ig engedélyezik az említett rendelet I. mellékletében felsorolt kedvtelésből tartott állatok területükre történő belépését a 2004. július 3. előtt hatályos nemzeti rendelkezésekkel összhangban.
2. cikk
A 2004/301/EK határozat 1. cikk első bekezdés (a) pontjában a „2004. július 3.” dátum helyébe a „2004. október 1.” dátum lép.
3. cikk
A határozatnak a tagállamok a címzettjei.
Kelt Brüsszelben, 2004. július 1-jén.